Et af landets seks nye centralbiblioteker ligger i Aalborg

Kulturminister Brian Mikkelsen har netop besluttet at gennemføre en centralbiblioteksreform. Det betyder at bibliotekernes overbygningsfunktion kommer i overensstemmelse med det "nye Danmarkskort". Aalborg Bibliotekerne er fortsat i front som centralbibliotek i Region Nordjylland. - Det er glædeligt for hele Region Nordjylland at staten har placeret centralbiblioteksfunktionen i Aalborg, og at Aalborg dermed løser en national opgave, siger rådmand Henrik Thomsen. - Aalborg Bibliotekerne skal også fremover være en dynamo for biblioteksudviklingen i regionen og en sparringspartner for uddannelsesinstitutionerne i Nordjylland, fortæller Rådmand Henrik Thomsen. Reformen betyder, at der fra 1. januar 2010 kun er 6 centralbiblioteker, nemlig bibliotekerne i Aalborg, Herning, Vejle, Odense, Roskilde og Gentofte. I øjeblikket er der 16 centralbiblioteker i landet - 10 store og 6 mindre.